C 196/6

Kuulemismenettelystä vastaavan neuvonantajan loppukertomus (1)

Asia M.9014 – PKN Orlen / Grupa Lotos

(2021/C 196/04)

1. Komissio vastaanotti 3. heinäkuuta 2019 ilmoituksen ehdotetusta yrityskeskittymästä, jolla Polski Koncern Naftowy ORLEN Spółka Akcyjna, jäljempänä ”Orlen”, hankkii neuvoston asetuksen (EY) N:o 139/2004 (2), jäljempänä ”sulautuma-asetus”, 3 artiklan 1 kohdan b alakohdassa tarkoitetun yksinomaisen määräysvallan yrityksessä Grupa Lotos Spółka Akcyjna, jäljempänä ”Lotos”. Tästä käytetään jäljempänä nimitystä ”ehdotettu liiketoimi”. Tässä kertomuksessa Orleniin ja Lotosiin viitataan yhdessä ilmauksella ”osapuolet”.

2. Komissio antoi 7. elokuuta 2019 sulautuma-asetuksen 6 artiklan 1 kohdan c alakohdassa tarkoitetun päätöksen menettelyn aloittamisesta.

3. Komissio antoi 23. ja 30. syyskuuta ja 22. marraskuuta 2019 sulautuma-asetuksen 11 artiklan 3 kohdan nojalla neljä päätöstä, joissa osapuolia edellytettiin antamaan tietoja, joita oli pyydetty osapuolille osoitetuissa komission tietopyynnöissä (3). Näillä päätöksillä keskeytettiin sulautuma-asetuksen 10 artiklan 3 kohdassa tarkoitetun määräajan kuluminen komission asetuksen (EY) N:o 802/2004 (4), jäljempänä ”sulautuma-asetuksen täytäntöönpanoasetus”, 9 artiklan 1 kohdan nojalla. Komissio ilmoitti Orlenille 2. maaliskuuta 2020 päivätyllä kirjeellä, että määräajan kulumisen keskeytys päättyi 28. helmikuuta 2020, sillä osapuolet olivat toimittaneet vaaditut tiedot kyseisenä päivänä.

4. Komissio antoi väitetiedoksiannon 7. huhtikuuta 2020. Väitetiedoksiannosta ilmoitettiin Orlenille muodollisesti 8. huhtikuuta 2020 (5), ja Orlenille asetettiin huomautusten esittämisen määräajaksi 24. huhtikuuta 2020. Lotosille ilmoitettiin 7. huhtikuuta 2020 väitetiedoksiannon antamisesta ja mahdollisuudesta esittää huomautuksia komission sulautuma-asetuksen täytäntöönpanoasetuksen 13 artiklan 2 kohdan mukaisesti.

5. Orlen pyysi 8. huhtikuuta 2020 viisi työpäivää lisäaikaa väitetiedoksiantoa koskevien huomautusten esittämiseen, sillä se odotti tietojen keräämisen vievän enemmän aikaa koronaviruskriisin vuoksi. Kilpailun pääosasto myönsi 14. huhtikuuta 2020 määräajan pidennyksen 4. toukokuuta 2020 asti.

6. Orlenille myönnettiin mahdollisuus tutustua asiaan liittyvään komission asiakirja-aineistoon 7. huhtikuuta 2020, kun sille luovutettiin aineisto DVD-levyllä. Tämän jälkeen Orlen sai tutustua aineistoon säännöllisesti, kun aineistoon lisättiin myöhemmin asiakirjoja. Osaan tiedoista saivat tutustua ainoastaan Orlenin taloudelliset neuvonantajat virtuaalisessa tietohuoneessa komission niiden perusteella tekemien johtopäätösten tarkistamiseksi. (6) En ole saanut osapuolilta valituksia tai pyyntöjä, jotka koskisivat mahdollisuutta tutustua asiakirja-aineistoon.

7. Hyväksyin 30. syyskuuta 2019 ja 27. huhtikuuta 2020 välisenä aikana kuusi yritystä (osapuolten kilpailijoita ja/tai asiakkaita) kolmansiksi henkilöiksi, joiden etua asia koskee. Kolmansille henkilöille, joiden etua asia koskee, annettiin väitetiedoksiannon versio, josta oli poistettu luottamukselliset tiedot, ja ilmoitettiin määräaika, johon mennessä niiden on esitettävä huomautuksensa.

8. Orlen toimitti 4. toukokuuta 2020 kirjallisen vastauksensa väitetiedoksiantoon.

9. Orlen esitti komissiolle samana päivänä sulautuma-asetuksen 8 artiklan 2 kohdan ja 10 artiklan 2 kohdan nojalla viralliset sitoumukset ehdotetun liiketoimen saattamiseksi soveltuvaksi yhteismarkkinoille ja ETA-sopimuksen toimintaan. Komissio teki sitoumuksille markkinatestin 6. toukokuuta 2020.

10. Orlen pyysi virallista suullista kuulemista, joka järjestettiin 11. toukokuuta 2020. (7)

11. Orlen esitti 25. toukokuuta 2020 tarkistetut sitoumuksensa komissiolle. Tarkistetuille sitoumuksille tehtiin markkinatesti 26. toukokuuta 2020.

12. Komissio lähetti 28. toukokuuta 2020 Orlenille tosiseikkoja koskevan kirjeen, jossa se ilmoitti Orlenille uusista tosiseikoista, jotka sisältyivät asiakirja-aineistoon jo väitetiedoksiannon antamisajankohtana ja joihin ei vielä nimenomaisesti vedottu väitetiedoksiannossa mutta joita komissio pitää asiakirja-aineiston tarkemman tarkastelun perusteella merkityksellisinä väitteidensä kannalta, sekä eräistä lisätodisteista, jotka se sai tietoonsa väitetiedoksiannon antamisen jälkeen. Orlen toimitti vastauksensa tosiseikkoja koskevaan kirjeeseen 3. kesäkuuta 2020.

13. Komissiolle esitettiin uudelleen tarkistetut sitoumukset, jäljempänä ”lopulliset sitoumukset”, ensin 22. kesäkuuta ja lopuksi 23. kesäkuuta 2020.

14. Komissio toteaa päätösluonnoksessa, että lopulliset sitoumukset poistavat sisämarkkinoilla tai niiden merkittävällä osalla ne tehokkaan kilpailun olennaiset esteet, joita ehdotettu liiketoimi olisi muutoin aiheuttanut, ja että väitetiedoksiannon tiettyjä merkityksellisiä markkinoita koskevista väitteistä on luovuttu. Siksi päätösluonnoksessa todetaan, että ehdotettu liiketoimi soveltuu sisämarkkinoille ja ETA-sopimuksen toimintaan, jos lopullisia sitoumuksia noudatetaan kaikilta osin.

15. Tämän vuoksi katson, että menettelylliset oikeudet ovat tosiasiallisesti toteutuneet asian käsittelyssä.

Bryssel 2 July 2020. Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29), jäljempänä ”päätös 2011/695/EU”, 16 ja 17 artiklan mukaisesti.

(2) Neuvoston asetus (EY) N:o 139/2004, annettu 20 päivänä tammikuuta 2004 yrityskeskittymien valvonnasta (”EY:n sulautuma-asetus”) (EUVL L 24, 29.1.2004, s. 1).

(3) Syyskuun 23. päivänä 2019 annettu päätös osoitettiin Orlenille ja 30. syyskuuta 2019 annettu päätös Orlenille ja Lotosille, ja komissio lähetti 22. marraskuuta 2019 kaksi erillistä päätöstä Orlenille ja Lotosille.

(4) Komission asetus (EY) N:o 802/2004, annettu 21 päivänä huhtikuuta 2004, yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta (EUVL L 133, 30.4.2004, s. 1), sellaisena kuin se on muutettuna.

(5) Orlenin lakimiehille lähetettiin ennakkoon 7. huhtikuuta 2020 tiedoksi (epävirallinen) jäljennös väitetiedoksiannosta ja sen saatekirje.

(6) Virtuaalisella tietohuoneella korvattiin tavanomainen fyysinen tietohuone, sillä vallitsevan koronaviruspandemian vuoksi fyysistä tietohuonetta ei voitu järjestää. Taloudelliset neuvonantajat saivat antaa osapuolille päätelmistään ei-luottamuksellisen raportin sen jälkeen, kun komissio oli vahvistanut, ettei raportissa ollut luottamuksellista tietoa.

(7) Vallitsevan koronaviruspandemian vuoksi suullinen kuuleminen järjestettiin etäyhteydellä turvattuna ja salattuna videokokouksena.